b"\n_START_ARTICLE_\nV\xc3\xa6bnet neutralitet\n_START_PARAGRAPH_\nV\xc3\xa6bnet neutralitet er i international politik en position, som kan indtages af en suver\xc3\xa6n stat eller en gruppe stater, og som indeb\xc3\xa6rer at de ikke g\xc3\xa5r i alliance med nogen af siderne i en krig, men at den vil forsvare sig mod neutralitetskr\xc3\xa6nkelser fra alle parter._NEWLINE_Historien har budt p\xc3\xa5 to 'v\xc3\xa6bnede neutralitetsforbund'. Det f\xc3\xb8rste var en alliance af mindre fl\xc3\xa5demagter, som Katharina 2. af Rusland organiserede i 1780 for at beskytte den neutrale s\xc3\xb8handel under den amerikanske uafh\xc3\xa6ngighedskrig. Det andet forbund fandt sted under Revolutionskrigene og var et fors\xc3\xb8g p\xc3\xa5 at samle kr\xc3\xa6fterne igen. Et muligt tredje forbund blev diskuteret under den amerikanske borgerkrig, men blev aldrig realiseret._NEWLINE_Schweiz og Sverige er hver is\xc3\xa6r kendt for deres v\xc3\xa6bnede neutralitet, som de opretholdt under b\xc3\xa5de f\xc3\xb8rste og anden verdenskrig. Spanien var ogs\xc3\xa5 neutral under begge verdenskrige._NEWLINE_Under anden verdenskrig antoges det, at Irland ville slutte sig til den modsatte side, hvis en af parterne (Storbritannien eller Tyskland) pr\xc3\xb8vede at invadere; historien har siden vist at begge sider havde lagt planer om at invadere Irland (se Irsk neutralitet). Irland var udadtil neutral under krigen, men gjorde indr\xc3\xb8mmelser over for De Allierede ved at dele efterretnings- og vejroplysninger, samt ved at hjemsende nedstyrtede RAF-flyvere."